બે કલાકની ઊંઘ પછી એ જાગ્યો ત્યારે બધો થાક ઓગળી ગયો હતો. આ ગેસ્ટહાઉસમાં જમવાની કે નાસ્તાની સગવડ નહોતી, પણ સવારે છથી રાત્રે બાર સુધીમાં ગમે ત્યારે ચાનો ઓર્ડર આપો તો પંડિતજીનાં પત્ની પાંચ જ મિનિટમાં સરસ ચા રૂમ પર પહોંચાડતા હતા. રૂમ બુક કરાવ્યો ત્યારે પંડિતજીએ જ આ કહેલું એટલે જયંતીએ ઇન્ટરકોમ ઉઠાવ્યું અને ચા માટે કહ્યું. સાત- આઠ મિનિટમાં જ વીસેક વર્ષનો યુવાન ચાનું થરમોસ લઇને આવ્યો. ટિપોઇ પર કપ મૂકીને એણે થરમોસમાંથી ચા કાઢી. અત્યંત ચીવટપૂર્વક એ આ કામ કરતો હતો વળી, એનો ચહેરો જોઇને જયંતીએ ધારણા કરી કે આ પંડિતજીનો જ સુપુત્ર હશે